Leerders spring uit gebou tydens brand by dowe skoolFoto: Twitter Maroela Media het vroeër berig ŉ brand het omstreeks 01:00 by die Noordwes Sekondêre Skool vir Dowes in Leeudoringstad ontstaan. Drie leerders, onderskeidelik 16, 17 en 18 jaar oud, is in die brand dood. Maj. Pelonomi Makau, woordvoerder van die polisie, het gesê 53 ander leerders is beseer toe hulle van die eerste verdieping na die grondverdieping gespring het om aan die vlamme te ontsnap. Ander moes vir rookinaseming behandel word. Die brand het vermoedelik in die rekenaarkamer begin en talle rekenaars is in die brand verwoes. Die skool is tydelik gesluit terwyl ŉ forensiese ondersoek gedoen word. Genl.maj. Jacob Tsumane, waarnemende provinsiale polisiekommissaris van Noordwes, het sy medelye teenoor die families van die oorledenes en die beseerdes uitgespreek. “Ons sal seker maak dat ŉ deeglike ondersoek gedoen word om die oorsaak van hierdie verskriklike voorval te bepaal,” het hy gesê. Intussen het Tutu Faleni, woordvoerder van die Demokratiese Alliansie (DA), gesê die tragedie het gebeur terwyl die skool steeds rou oor die dood van ŉ assistent-onderwyser en twee leerders wat Sondag 2 Augustus in ŉ motorongeluk dood is. Makau het vroeër gesê ŉ saak van brandstigting word ondersoek.